PSD se plânge într-o scrisoare transmisă Parlamentului și Comisiei Europene de faptul că guvernul vrea revenirea la alegerea primarilor în două tururi

Președintele interimar al PSD, Marcel Ciolacu, a anunțat marți, la finalul ședinței Comitetului Executiv al partidului, că social-democrații vor transmite o scrisoare instituțiilor europene prin care să semnaleze ”abuzul” guvernului de a schimba legislația electorală, în sensul revenirii la alegerea primarilor în două tururi, cu doar câteva luni înainte de alegerile locale.

”Am mai luat o decizie, să trimitem o scrisoare din partea PSD atât președintei Comisiei Europene, cât și grupului social-democrat din Parlamentul European și la președintele Parlamentului European și la toți europarlamentarii. Acest abuz de a schimba legile electorale în pofida unei decizii a Curții Constituționale și a unei recomandări a Comisiei de la veneția. nu ai dreptul, într-un stat european, sub nicio formă să modifici legile electorale cu două-trei luni înainte de momentul electoral, Nu s-a întâmplat niciodată în istoria României așa cev și sperăm nici să nu se îmtâmple”, a declarat Marcel Ciolacu.

Liderul PSD a subliniat că cei care susțin acum trecerea la locale în două tururi sunt exact cei care au votat, în 2011, pentru un singur tur: Raluca Turcan, Cezar Preda, Gheorghe Tinel, George Ionescu, Petru Movilă, Ioan Bplan sau Lucian Bode.

”Susținem azi foarte clar – sub nici o formă nu ai dreptul să modifici legi electorale cu 2-3 luni înainte de alegeri”, a adăugat el.

Demersul social-democraților vine după ce premierul Ludovic Orban a reiterat sâmbătă că guvernul pe care îl conduce are la dispoziție două variante prin care să implementeze aalegerea primarilor în două tururi de scrutin dacă acest lucru nu va fi decis de Parlament: angajarea răspunderii pe proiectul de lege sau chiar o ordonanță de urgență.

”Avem ca variante angajarea răspunderii sau ordonanță de urgență”, a spus Orban, întrebat despre alegerea primarilor în două tururi.

El a amintit că o inițiativă legislativă în acest sens, depusă de PNL, se află în Camera Deputaților, forul decizional, și că ea poate fi adoptată dacă partidele care au susținut învestirea guvernului o vor vota.

Ludovic Orban a vorbit și joi seara, într-o emisiunea la Realitatea Plus, despre posibilitatea adoptării unei OUG sau chiar angajarea răspunderii guvernului pe revenirea la alegerea primarilor în două tururi.

„Partidul Naţional Liberal susţine alegerea primarilor în două tururi, am depus un proiect de lege care este în dezbaterea Camerei Deputaţilor. (…) Vom încerca să aducem în plenul Camerei Deputaţilor, să încercăm o mobilizare, astfel încât să trecem proiectul de lege. (…) Asta este o variantă, mai avem la dispoziţie două variante, în cazul în care această variantă nu va funcţiona, fie varianta angajării răspunderii, fie varianta unei ordonanţe de urgenţă”, a spus Ludovic Orban.

Foto: Inquam Photos / George